Diari Oficial de la Generalitat Valenciana


Sumari del DOGV 8122, del 07-09-2017 (2017/7772)

ACORD d'1 de setembre de 2017, del Consell, de la ratificació de l'Acord de la Mesa General de Negociació I, de personal funcionari, estatutari i laboral, per al desenvolupament racional de la negociació col·lectiva.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8122

Data del DOGV
:   07-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7772


Data del document
:   01-09-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Acord

Correcció d'errades

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * vacances retribuïdes
    * negociació col·lectiva
    * empleat de serveis públics
    * empresa pública
    * prima salarial
    * personal docent
    * funcionari
    * concurs administratiu

ACORD d'1 de setembre de 2017, del Consell, de la ratificació de l'Acord de la Mesa General de Negociació I, de personal funcionari, estatutari i laboral, per al desenvolupament racional de la negociació col·lectiva. [2017/7772]  
L'Acord adoptat amb data 31 de juliol de 2017, per la mesa general de negociació I, de personal funcionari, estatutari i laboral versa sobre matèries competència del Consell, per la qual cosa per a la seua validesa i eficàcia cal que aquest l'aprove expressament i formalment, de conformitat amb allò que s'ha exposat en l'article 38.3 del text refós de l'Estatut Bàsic de l'Empleat Públic (TREBEP) i en l'article 8 de la Llei 10/2010, de 9 de juliol, d'ordenació i gestió de la funció pública valenciana.  
El Reial Decret llei 20/2012, de mesures per a garantir l'estabilitat pressupostària i de foment de la competitivitat permet, en l'article 10, l'adopció d'acords, en l'àmbit exclusiu de les meses generals de negociació, en matèria de modificació de l'obligació o del règim d'assistència al treball dels representants sindicals, als efectes que puguen desenvolupar racionalment l'exercici de les seues funcions de representació i l'adequat desenvolupament dels altres drets sindicals.  
  
L'Acord de legislatura aconseguit el 9 de juny de 2016, en l'àmbit d'aquesta mesa general de negociació I, i ratificat pel Consell, mitjançant un Acord de 17 de juny de 2016, contenia en l'apartat cinqué una previsió referida a la negociació de sengles acords d'ordenació de l'acció sindical en els àmbits de les meses generals de negociació I i II, que comprendran les dispenses d'assistència al treball corresponents a les organitzacions sindicals als efectes que les i els representants puguen desenvolupar racionalment l'exercici de les seues funcions de representació, participació institucional i negociació, els efectes de les dispenses, el registre públic de permisos i hores sindicals, el desenvolupament de la resta de drets sindicals i la reordenació de les meses de negociació en matèria de formació.  
Per tal de complir el que preveu l'acord de legislatura, es regulen en l'acord aconseguit els permisos sindicals que es concedeixen a les persones representants de les organitzacions sindicals amb la representació establerta en la legislació vigent en matèria de llibertat sindical per a la realització de les seues funcions de representació, negociació i participació institucional, així com s'estableixen les bases necessàries per a la posada en funcionament del registre públic de permisos i hores sindicals i la reordenació de les meses de negociació en matèria de formació.  
  
Per tot això, en compliment de l'esmentat acord i en virtut de les competències assignades per la Llei 5/1983, de 30 de desembre, de la Generalitat, del Consell de la Generalitat, i a proposta de la consellera de Justícia, Administració Pública, Reformes Democràtiques i Llibertats Públiques, el Consell, prèvia deliberació, en la reunió d'1 de setembre de 2017,  
  
  
ACORDA  
  
Primer  
Ratificar l'Acord de la Mesa General de Negociació I, de personal funcionari, estatutari i laboral, de data 31 de juliol de 2017, per al desenvolupament racional de la negociació col·lectiva, que figura com a annex d'aquest acord.  
  
Segon  
Publicar l'esmentat acord en el Diari Oficial de la Generalitat Valenciana.  
  
València, 1 de setembre de 2017  
  
La consellera secretària,  
MÓNICA OLTRA JARQUE  
ANNEX  
Acord de la Mesa General de Negociació I, de personal   
funcionari, estatutari i laboral, per al desenvolupament   
racional de la negociació col·lectiva  
  
Reunides a València, el 31 de juliol de 2017, les representacions de la Generalitat i de les organitzacions sindicals presents en la Mesa General de Negociació I (MGN I), de personal funcionari, estatutari i laboral, Unió General de Treballadors del País Valencià (UGT-PV), Intersindical Valenciana (INTERSINDICAL), Comissions Obreres del País Valencià (CCOO-PV), Central Sindical Independent i de Funcionaris (CSI·F), i Federació de Sindicats d'Educació i Sanitat (FSES), a l'empara del que estableix l'article 33 i concordants del text refós de l'Estatut Bàsic de l'Empleat Públic, i l'article 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana,  
  
  
MANIFESTEN  
  
El Reial decret llei 20/2012, de mesures per a garantir l'estabilitat pressupostària i de foment de la competitivitat, en l'article 10, permet l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels representants sindicals, als efectes que puguen desenvolupar racionalment l'exercici de les seues funcions de representació o adequat desenvolupament dels altres drets sindicals. En la seua conseqüència, el 27 de desembre de 2012, es va aconseguir l'Acord de la Mesa General de Negociació I, de personal funcionari, estatutari i laboral, per al desenvolupament racional de la negociació i els altres drets sindicals, ratificat pel Consell, el 28 de desembre de 2012 (DOGV 6873, 01.10.2012), en el qual es van reconèixer, entre altres qüestions, cinquanta-cinc dispenses totals d'assistència al treball.  
Que el 9 de juny de 2016, es va aconseguir, en l'àmbit d'aquesta Mesa General de Negociació I, l'Acord de Legislatura, que va ser ratificat pel Consell mitjançant Acord de 17 de juny de 2016 (DOGV 7813, 24.06.2016), en el qual, en el seu apartat cinqué, «Mesures en relació amb les condicions de treball del personal empleat públic inclòs en l'àmbit d'aplicació de l'Acord», subapartat H, Acció sindical, es va acordar que:  
«Es negociaran sengles acords d'ordenació de l'acció sindical en els àmbits de les meses generals de Negociació I i II, que comprendran: les dispenses d'assistència al treball corresponents a les organitzacions sindicals a efectes que les i els representants puguen desenvolupar racionalment l'exercici de les seues funcions de representació, participació institucional i negociació, els efectes de les dispenses, el registre públic de permisos i hores sindicals, el desenvolupament de la resta de drets sindicals i la reordenació de les meses de negociació en matèria de formació.»  
Amb la finalitat de garantir el dret a la negociació col·lectiva de les empleades i els empleats de la Generalitat reconegut en el TREBEP, s'estableix un nombre superior de dispenses d'assistència al treball, perquè les organitzacions sindicals presents en les meses de negociació puguen exercir els seus drets de negociació col·lectiva i de representació del personal al servei de la Generalitat, amb les màximes garanties. Això es du a terme mitjançant aquest Acord de MGN I, i amb el que se subscriu, en el dia d'avui, en el si de la MGN II, un Acord que estableix un nombre de dispenses a fi de reforçar la negociació en els àmbits sectorials.  
D'altra banda, des de la firma de l'Acord de col·laboració en matèria de formació entre la Generalitat Valenciana i les centrals sindicals més representatives en l'àmbit de la Mesa General de Negociació de la Generalitat Valenciana, de 9 de juliol de 1997, publicat en el DOGV d'11.05.1998, la normativa vigent en matèria de negociació i formació ha patit múltiples modificacions que obliguen a la revisió del vigent Acord, si bé mantenint les meses o comissions que fins a la data han tingut un funcionament adequat als seus fins.  
Alhora, el Reial Decret llei 20/2012, de mesures per a garantir l'estabilitat pressupostària i de foment de la competitivitat, estableix en l'article 13.1. que les administracions públiques disposaran d'un Registre d'Òrgans de Representació del personal al seu servei. La creació de l'esmentat registre es durà a terme per la futura Llei de Funció Pública; no obstant això, en el present acord es fixen els aspectes mínims que seran regulats per la norma reglamentària que es dicte en desenvolupament del precepte legal.  
En conseqüència, fruit de les negociacions dutes a terme entre les esmentades representacions de la MGN I, a fi d'arribar a un acord que complisca amb el que estableix l'esmentat apartat cinqué, H, de l'Acord de Legislatura, s'arriba al següent  
  
  
ACORD  
  
Primer. Objecte  
Aquest acord té per objecte complir amb el que estableix l'acord de legislatura d'aquesta MGN I, de 9 de juny de 2016, quant a l'establiment de dispenses d'assistència al treball corresponents a les organitzacions sindicals, als efectes que les i els representants puguen desenvolupar racionalment l'exercici de les seues funcions de representació, participació institucional i negociació, els efectes de les dispenses, el registre públic de permisos i hores sindicals i la reordenació de les meses de negociació en matèria de formació.  
  
Segon. Àmbits de l'acord  
1. Àmbit personal  
L'àmbit personal d'aquest Acord ve referit a tot el personal funcionari, estatutari i laboral al servei de la Generalitat, les condicions de treball del qual s'acorden amb els seus representants sindicals en la MGN I.  
  
2. Àmbit funcional  
Aquest acord regula els permisos sindicals que es concedeixen a les i els representants de les organitzacions sindicals amb la representació establerta en els articles 6 i 7, de la Llei orgànica 11/1985, de 2 d'agost, de llibertat sindical, en l'àmbit de la Mesa General de Negociació I, per a la realització de les funcions de representació, negociació i participació institucional. Així com l'establiment de les bases necessàries per a la posada en funcionament del registre públic de permisos i hores sindicals i la reordenació de les meses de negociació en matèria de formació.  
  
  
3. Àmbit territorial  
L'acord és d'aplicació en tota la Comunitat Valenciana.  
  
4. Àmbit temporal i publicitat  
4.1. Aquest acord, una vegada ratificat pel Consell, serà publicat en el Diari Oficial de la Generalitat Valenciana i entrarà en vigor l'endemà de la seua ratificació pel Consell, estenent-se la seua vigència fins a 31 de desembre de 2019, prorrogant-se tàcitament a partir de la data esmentada, per períodes anuals, tret que qualsevol de les parts el denuncie amb una antelació mínima de dos mesos a la seua data d'expiració.  
4.2. Després de la realització d'eleccions sindicals es procedirà a realitzar els ajustos necessaris d'acord amb els nous resultats i de conformitat amb el que estableix aquest acord.  
4.3. En el termini màxim de 10 dies hàbils des de l'entrada en vigor de l'acord, la Direcció General de Funció Pública requerirà, si és el cas, les organitzacions sindicals no firmants que ostenten la representació suficient, perquè manifesten la seua voluntat d'adherir-se a l'acord. Transcorregut el termini de 20 dies des de la comunicació o resposta en sentit negatiu, les organitzacions sindicals que no s'adherisquen a l'acord no podran beneficiar-se de les dispenses d'assistència al treball que s'hi establisquen.  
4.4. L'adhesió podrà verificar-se en un moment posterior al termini esmentat, a instància de l'organització sindical que hi estiguera interessada, i sense que puga beneficiar-se dels esmentats recursos sindicals en tant l'adhesió esmentada no es produïsca i sempre a partir de la data d'adhesió.  
  
Tercer. Dispenses d'assistència al treball per presència en la MGN I  
1. En l'àmbit de la MGN I, s'assigna a les organitzacions sindicals presents en aquella, a fi que puguen desenvolupar racionalment l'exercici de les seues funcions de representació i negociació i l'adequat desenvolupament dels altres drets sindicals, cinc dispenses totals d'assistència al treball.  
2. S'assignarà una dispensa a cada organització sindical amb representació en la MGNI.  
3. Aquestes dispenses conjuntament amb les establertes en l'Acord de la Mesa General de Negociació I, de personal funcionari, estatutari i laboral, per al desenvolupament racional de la negociació i els altres drets sindicals, ratificat pel Consell, el 28 de desembre de 2012, seran actualitzades després de cada procés d'eleccions sindicals en el moment de renovació dels membres de la MGNI i implicarà la reassignació de les esmentades dispenses entre les organitzacions sindicals corresponents, sense que el nombre total augmente en cap cas.  
  
Quart. Procediment de concessió de les dispenses  
1. Les organitzacions sindicals remetran a la direcció general competent en matèria de funció pública, la proposta de les persones representants que els corresponguen, per a la seua tramitació.  
2. La sol·licitud haurà de resoldre's en el termini màxim d'1 mes, pel conseller o la consellera competent en matèria de funció pública, o òrgan que delegue.  
3. La dispensa només serà efectiva a partir de l'endemà de la notificació de la resolució favorable a la seua concessió a la persona interessada, efectuada en el termini màxim d'1 mes, per l'òrgan de personal corresponent.  
4. Les dispenses així concedides tindran una durada anual i es renovaran automàticament per períodes anuals successius, excepte proposta de substitució per part de l'organització sindical corresponent, que haurà de comunicar-se a la Conselleria amb competència en matèria de funció pública, amb una antelació mínima de 20 dies.  
5. Quan la dispensa recaiga en personal docent, les sol·licituds es formularan, dins del termini comprés entre el 15 i el 30 de juny de cada any. A fi de facilitar la gestió de la plantilla dels centres afectats, la seua durada coincidirà amb el curs escolar i s'ajustaran al que estableixen els apartats anteriors. Amb caràcter excepcional i per causes justificades, podran sol·licitar-se durant el curs escolar, preferentment durant el primer trimestre.  
  
Cinqué. El registre públic de permisos i hores sindicals  
1. En l'àmbit del personal representat en la MGN I, i per mitjà de la seua inclusió en la futura Llei de la Funció Pública Valenciana, es crearà un registre d'òrgans de representació del personal funcionari, estatutari i laboral.  
2. El desenvolupament reglamentari contemplarà, almenys, els aspectes següents:  
2.1. Seran objecte d'inscripció o anotació:  
a) els actes adoptats per a la creació, modificació o supressió d'òrgans de representació del personal funcionari, estatutari i laboral de l'àmbit de la MGN I.  
b) els resultats dels processos electorals, el nombre i la identitat dels membres dels òrgans de representació, així com les variacions que s'hi produïsquen  
c) la creació, modificació o supressió de seccions sindicals  
d) el nombre i la identitat de les delegades i els delegats sindicals  
e) els crèdits horaris i les seues cessions  
f) els permisos sindicals per acumulació del crèdit horari  
g) les dispenses d'assistència al treball derivades dels acords de les meses generals de negociació.  
2.2. Es crearà el corresponent fitxer de dades de caràcter personal i la seua gestió s'ajustarà al que disposa la normativa vigent en matèria de Protecció de Dades de Caràcter Personal.  
2.3. S'inclourà la variable de gènere en els actes registrals que arrepleguen estadístiques o dades.  
  
Sisè. La reordenació de les meses de negociació en matèria de formació  
1. La Comissió de Formació constituïda amb el mateix àmbit que la MGN I, estarà integrada per:  
a) la persona titular de la direcció general competent en matèria de funció pública, que la presidirà.  
b) com a vocals, les persones titulars de les direccions generals competents en matèria de personal dels altres tres sectors: docent no universitari, institucions sanitàries i administració de justícia, així com les persones responsables de la formació dels quatre sectors.  
c) 12 vocals designats per les organitzacions sindicals amb presència en la MGN I.  
d) el servei que tinga atribuïdes les funcions en matèria de relacions sindicals, de la direcció general competent en matèria de funció pública, que exercirà la secretaria, amb veu i sense vot.  
  
2. Funcions:  
a) Proposta, estudi i negociació dels criteris generals i la distribució dels fons destinats a l'elaboració, disseny i coordinació de la formació dirigida al personal empleat públic de la Generalitat, en especial, les prioritats respecte a les accions de formació a desenvolupar, el termini i mode de la seua sol·licitud, així com l'orientació respecte als col·lectius de personal empleat públic.  
b) Seguiment i avaluació de l'impacte i eficàcia de les activitats programades per la Generalitat en matèria de formació, per mitjà de la memòria anual i els estudis específics;  
c) Establir els criteris de coordinació de la política formativa autonòmica, així com de la certificació i criteris de validesa de les accions formatives en els diversos àmbits.  
d) Vetlar pel compliment del dret i el deure del personal empleat públic a la formació i actualització dels seus coneixements i capacitats professionals, així com seguiment del règim dels permisos de formació en els termes establits per la legislació autonòmica que siga aplicable, valorant-se quantes iniciatives i propostes es presenten respecte d'això.  
  
  
3. Reunions:  
La Comissió de Formació es reunirà almenys dues vegades a l'any, amb caràcter ordinari.  
  
4. Meses tècniques:  
Dependent de la Comissió de Formació, es creen quatre meses tècniques en l'àmbit de cada un dels sectors, tenint en compte per a la seua constitució la representativitat de forma conjunta del personal funcionari, estatutari i laboral en cada un dels sectors. Cada organització sindical que tinga més d'un 10 % en el corresponent àmbit comptarà amb una persona en la seua representació.  
Cada mesa tècnica estarà presidida per la persona titular de la subdirecció general competent en matèria de formació de cada un dels sectors, i estarà assistida pel corresponent personal tècnic que actuarà com a vocal. La secretaria l'exercirà el servei que tinga atribuïdes les funcions en matèria de relacions sindicals en cada sector.  
Els criteris generals dels Plans de Formació de cada sector seran negociats amb caràcter tècnic en les meses esmentades, sent posteriorment negociats en la Comissió de Formació, als efectes del que estableix l'art. 37.1.f) del TREBEP, sense necessitat d'aprovació prèvia per les meses sectorials.  
En cada una d'aquestes meses tècniques, que establirà el seu propi règim de reunions, es concretaran els aspectes previstos en l'apartat anterior.  
  
5. Règim jurídic  
La Comissió de Formació i les seues meses tècniques es regiran, en la qual cosa siga compatible, pel que disposa el Decret 2/2017, de 13 de gener, del Consell, pel qual es regula l'estructura, composició i normes de funcionament de la Mesa General de Negociació I, i de la Mesa General de Negociació II de la Generalitat.  
  
Seté. Clàusula de garantia  
Els drets i obligacions continguts en aquest acord hauran de ser exercits de conformitat amb el principi de bona fe, i amb la finalitat d'assegurar la garantia i promoció de l'activitat sindical, d'acord amb els principis constitucionals i amb la legislació vigent.  
  
Vuité. Denúncia  
Aquest acord haurà d'entendre's amb caràcter global, i podrà ser denunciat per qualsevol de les parts en el cas que s'interprete que hi ha un incompliment reiterat de les seues clàusules. La denúncia per la part de la representació del personal requerirà majoria de la representativitat en la MGN I.  
La denúncia s'haurà de realitzar per escrit motivat en el qual s'indique la causa de la denúncia, i haurà de dirigir-se a totes les parts firmants.  
  
Nové. Comissió Paritària de Seguiment d'Acord  
De conformitat amb l'article 38.5 del text refós de l'Estatut Bàsic de l'Empleat Públic, es constituirà una comissió paritària, les funcions de la qual seran les del seguiment d'aquest acord, integrada per les organitzacions sindicals firmants.  
  
València, 31 de juliol de 2017  
  
[Segueixen les firmes i rúbriques de la Presidenta de la Mesa General de Negociació I i de les organitzacions sindicals UGT-PV, INTERSINDICAL, CCOO-PV i FSES].